DA Den Europæiske Unions Tidende C 188/14

Høringskonsulentens endelige rapport i sag COMP/38.543 — Internationale flyttetjenester

(i henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

2009/C 188/06

Udkastet til beslutning giver anledning til følgende bemærkninger:

INDLEDNING

I slutningen af august 2003 besluttede Kommissionen, at der i september 2003 skulle gennemføres kontrolbesøg i Belgien hos Allied Arthur Pierre, Interdean, Transworld og Ziegler. Efter disse kontrolbesøg anmodede Allied Arthur Pierre om bødefritagelse, subsidiært nedsættelse af en eventuel bøde i overensstemmelse med Kommissionens meddelelse fra 2002 om bødefritagelse eller bødenedsættelse i kartelsager. Da Kommissionen allerede havde gennemført et målrettet kontrolbesøg og indsamlet bevismateriale for, at der forelå et kartel, var der ikke mulighed for bødefritagelse. På basis af [*] (1) havde Kommissionen imidlertid til hensigt at indrømme Allied Arthur Pierre en bødenedsættelse på 30-50 %.

I februar, september og oktober 2005 samt i juli og oktober 2007 fremsendte Kommissionen anmodninger om oplysninger i henhold til artikel 18 i Rådets forordning (EF) nr. 1/2003 til de pågældende virksomheder samt til konkurrenter og en brancheorganisation af flyttefirmaer i Belgien.

Kommissionen kom til den foreløbige konklusion, at adressaterne for beslutningsudkastet havde deltaget i et kartel inden for internationale flyttetjenester i Belgien, hvor de deltagende virksomheder havde fastsat priser, opdelt kunder og manipuleret med bud og dermed overtrådt artikel 81 i traktaten om oprettelse af Det Europæiske Fællesskab og artikel 53 i EØS-aftalen. Kartellet strakte sig over en periode på 19 år fra mindst 1984 indtil 2003.

Klagepunktsmeddelelse og svarfrist

Klagepunktsmeddelelsen blev den 19. oktober 2006 tilsendt 32 adressater: Allied Arthur Pierre NV, North American International Holding Corporation, North American Van Lines Inc., Sirva Inc., Exel International Holdings (Belgium) NV, Exel International Holdings (Netherlands I) BV, Exel International Holdings (Netherlands II) BV, Exel International Holdings Limited, Exel Investments Limited, Realcause Limited, Amcrisp Limited, Interdean AG, Interdean Group Limited, Interdean Holding BV, Interdean International Limited, Interdean NV, Interdean SA, Iriben Limited, Rondspant BV, Team Relocations NV, Team Relocations Limited, Trans Euro Limited, Amertranseuro International Holdings Limited, [*], Mozer Moving International SPRL, Gosselin World Wide Moving NV, Stichting Administratiekantoor Portielje, Compas International Movers NV, Transworld International NV, Putters International NV, Verhuizingen Coppens NV og Ziegler SA.

Adressaterne modtog klagepunktsmeddelelsen mellem den 20. og den 23. oktober 2006 og havde en frist på to måneder til at svare. Efter begrundet anmodning blev der indrømmet forlængelse af fristen til Coppens indtil 15. januar 2007, til Gosselin indtil 22. januar 2007 og til Stichting og Interdean indtil 22. januar 2007. Alle svarede inden for de fastsatte frister.

Aktindsigt

Parterne havde adgang til sagen i form af en DVD, som på begæring blev fremsendt til alle parter. Andre dokumenter i sagen blev stillet til rådighed i Kommissionen, og 28 virksomheder benyttede sig af muligheden for at gennemgå disse. Ingen af parterne rettede spørgsmål vedrørende aktindsigt til høringskonsulenten, bortset fra Ziegler. Ziegler fremsendte en skriftlig anmodning til høringskonsulenten og bad om aktindsigt i de øvrige parter svar til klagepunktsmeddelelsen. Høringskonsulenten afviste denne anmodning med den begrundelse, at oplysninger modtaget efter fremsendelse af klagepunktsmeddelelsen ikke indgår i sagsakterne og derfor ikke er tilgængelige. Parterne har kun aktindsigt i andre parters svar til klagepunktsmeddelelsen, hvis oplysningerne deri er belastende og Kommissionen baserer sin endelige beslutning på dem, eller hvis de har diskulperende værdi (2).

Mundtlig høring

Den mundtlige høring blev foretaget den 22. marts 2007. Alle parterne eller deres repræsentanter deltog i høringen, bortset fra virksomhedsgruppen Exel (moderselskab for Allied Arthur Pierre), [*], Mozer, Putters og Gosselin og Stichting.

Sagsfremstillingsmeddelelse

Efter høringen den 6. juli 2007 [*] bevismateriale [*]. Kommissionen fandt at dette nye bevismateriale var nyttigt og understøttede argumenterne i klagepunktsmeddelelsen. Der blev derfor den 23. august 2007 fremsendt en sagsfremstillingsmeddelelse til alle parter, hvori der blev redegjort for bevismaterialets art og for, hvorledes Kommissionen agtede at bruge det i beslutningsudkastet, samt en CD-ROM med de nye sider bevismateriale. Parterne fik en frist på to uger til at svare på sagsfremstillingsmeddelelsen.

Det nye bevismateriale resulterede ikke i yderligere eller nye indsigelser mod parterne, men bekræftede blot og understøttede det bevismateriale, som Kommissionen allerede havde.

BESLUTNINGSUDKAST

[*] Varigheden af overtrædelsen som anført i beslutningsudkastet er for to virksomheders vedkommende kortere end, hvad der fremgår af klagepunktsmeddelelsen.

Det udkast til beslutning, der er forelagt Kommissionen, indeholder kun indsigelser, over for hvilke parterne har haft mulighed for at fremsætte deres synspunkter.

Jeg mener derfor, at parternes ret til at blive hørt er overholdt i denne sag.

Bruxelles, den 25. februar 2008. Karen WILLIAMS

(1) Dele af denne tekst er affattet, så det sikres, at fortrolige oplysninger ikke videregives. Disse dele er angivet i kantet parentes og mærket med en asterisk.

(2) Dom afsagt af Retten i Første Instans den 27. september 2006 i sag nr. T-43/02, Jungbunzlauer.